Katy Perry

Katy Perry (sünninimega Katheryn Elizabeth Hudson; sündinud 25. oktoobril 1984 Santa Barbaras) on Ameerika Ühendriikide laulja.
Küllaltki isikupärase laulja ja ülimenuka lavaartistina on ta väga populaarne avaliku elu tegelane, kes esineb sageli USA telesaadetes kas meelelahutajana, muusikaeksperdina või mõne heategevusorganisatsiooni toetajana (sh UNICEF-i hea tahte saadikuna). Muusikaajakiri Billboard on nimetanud Katy Perryt 21. sajandi suurimaks popstaariks.
Veel 2018. aastal oli ta ajakirja Forbes koostatava edetabeli järgi maailma suurima aastase sissetulekuga (83 miljonit dollarit) naismuusikaartist, edestades Taylor Swifti (80 miljonit dollarit) ja Beyoncéd (60 miljonit dollarit). Ta on püstitanud suure hulga Billboardi muusikaedetabelite rekordeid ja 2025. aasta seisuga on tema nimel 19 Guinnessi rekordit. Tähtsat rolli tema muusika ja fenomeni sedavõrd suures üleilmses levikus on mänginud digiajastu tehniliste võimaluste oskuslik ärakasutamine.
Katy Perry sai tuntuks oma 2008. aasta singliga "I Kissed A Girl", mis vallutas edetabelite tippe rohkem kui 20 riigis, sealhulgas USA-s, Inglismaal, Iirimaal, Kanadas ja Austraalias. 2025. aasta seisuga on tema esitatud lauludega plaate ostetud maailmas 151 miljonit eksemplari, millega ta kuulub ajaloo menukamate poplauljate hulka.
Elukäik.
Perry on sündinud USA California osariigis Santa Barbaras. Tema vanemad on nelipühi kiriku pastorid ning ta kasvas üles gospelmuusikat kuulates ja kirikukooris lauldes. 2003. aastal lõpetas ta California osariigis Goletas asuva Dos Pueblose keskkooli ning kolis 18-aastaselt Los Angelesse.
2001. aastal ilmus tema esimene CD "Katy Hudson", mis oli kristliku gospeli album. Ta vahetas oma perekonnanime Perryks, sest nimi "Katy Hudson" oli liiga sarnane näitleja Kate Hudsoni nimega. Perry on ta ema neiupõlvenimi. Tema suurimad eeskujud on 1980. aastate poprokkarid Cher, Cyndi Lauper, Pat Benatar, Joan Jett ja Shirley Manson.
2004. aastal tegi Perry koostööd plaadifirmaga The Matrix, kes on töötanud koos Avril Lavigne'i, Liz Phairi, Hilary Duffi, Skye Sweetnami, Korni, Britney Spearsi ja teistega.
Heategevus.
2013. aasta detsembris sai ta UNICEF-i hea tahte saadikuks, misjärel kuulutas ta välja, et annetab aastatel 2014–2015 teoks saava kontserditurnee "Prismatic World Tour" piletitulust teatud osa UNICEF-ile. Turnee, mille jooksul ta andis kokku 151 kontserti, kujuneski ärilises ja heategevuslikus mõttes väga edukaks, sest tänu tema eeskujule leidus kontsertidelgi rohkesti annetajaid.
Ta on annetanud mõne oma plaadi müügitulu puudust kannatavate algkoolilaste hariduse toetamiseks ning toetanud miljoni dollariga riigikooli õpetajaid ja ainekabinettide sisustamist. 2016. aastal andis ta suure panuse UNICEF-i mahukasse heategevusprojekti, millega parandati vaeste laste kasvatus- ja lastehoiuvõimalusi Vietnami lasteasutustes – selle töö eest pälvis Perry UNICEF-ilt Audrey Hepburni nimelise parima humanitaarabiandja auhinna. 2021. aastal laskis ta korraldada iga tema esitatud kaverloo "All You Need Is Love" kuulamise pealt Spotifys ühe dollari kaupa annetuste kogumise heategevusorganisatsioonile Baby2Baby.
Ta on toetanud ka vähi- ja HIV/AIDSi-ravifonde ning osalenud nende haiguste ennetustöö kampaaniates. Tema singli "Part of Me" tulu annetati heategevusorganisatsioonile MusiCares, mis abistab majanduslikku kitsikusse sattunud muusikuid. Tema turneel "California Dreams Tour" osteti nn heategevuspileteid rohkem kui 175 000 dollari eest, millega toetati puudust kannatavaid lapsi. Oma 27. ja 28. sünnipäeva tähistas ta kopsakate annetustega loomakaitseorganisatsioonidele. 2014. aasta märtsis aitas ta koos teiste kuulsustega, nagu Ryan Seacrest, Pharrell Williams, Tim Allen, Lisa Edelstein ja Riley Keough, koguda 2,4 miljonit dollarit Los Angelese kaasaegse kunsti muuseumile.
Ta esines ka 2017. aasta Manchesteri pommiplahvatuse ohvrite abistamiseks korraldatud heategevuskontserdil "One Love Manchester", millest tegid otseülekande kogu maailma raadio- ja telejaamad. Rohkesti annetusi on Perry teinud oma sünnilinna Santa Barbara heategevusorganisatsioonidele.
Kosmosereis.
14. aprillil 2025 tegi ta kosmoseturistina kaasa lennu Blue Origin NS-31 pardal. Reis kestis 11 minutit ja viis Maast 106 km kaugusele. See New Shepardi programmi raames tehtud Blue Origini 11. mehitatud kosmoselend läks ajalukku kui esimene ainult naistest koosnev kosmoselend pärast Valentina Tereškova kosmoselendu 1963. aastal. Katy Perry reisikaaslased olid inimõiguste aktivist Amanda Nguyen, endine NASA raketiteadlane Aisha Bowe, filmiprodutsent Kerianne Flynn, Gayle King ja Lauren Sánchez.